SAN FERNANDO CITY – Duapulo ket tallo a pagpatrolia a lugan ti inwaras ti police regional office ditoy kadagiti napili a police stations iti rehion tapno manayonan ti agdama a luganda para iti isayangkatda a preventive patrol ken visibility operations kadagiti lugar a responsibilidadda, daytoy ti impakaammo ni Regional Director Police Chief Supt. Romeo C. Hilomen.
Kinuna ni Hilomen a paset dagiti sasakayan ti procurement program ti PNP tapno maitag-ay ti “move, shoot, communicate and investigate” a kapabilidadna para iti panagbalin dagiti amin nga estasion ti polis iti nadumaduma rehion ti pagilian a “fighting units” maikontra iti kriminalidad, insurhensia ken terorismo.
Naiwaras ti 16 a Toyota Hi-Lux 4×2 Patrol Jeep kadagiti police stations dagiti nadumaduma nga ili a pakairamanan ti Adams, Carassi, Bangui, Burgos, ken Vintar, iti Ilocos Norte; Burgos, Galimuyod, Santiago, ken Banayoyo iti Ilocos Sur; Balaoan, Burgos, Tubao, and Bangar iti La Union ken Alcala, Malasiqui ken Umingan iti Pangasinan.
Naited ti 5 a Toyota Altis Patrol car kadagiti police stations ti Badoc ken Pagudpud iti Ilocos Norte; San Emilio, iti Ilocos Sur, Agoo, iti La Union ken Bolinao, iti Pangasinan.
Naiyawat met ti 2 a 200cc Honda Motor Cycle para iti police stations ti Dumalneg, Ilocos Norte ken Bagulin, La Union.
Kanaig daytoy, imbilin ni Hilomen kadagiti amin a police units iti rehion a mangiwayat iti naing-inget a panagpatrolia ken madagdagus a panagresponde kadagiti tawag nga agpatulong ti polis.#
ilo_Latn ilo_Latn ilo_Latn ilo_Latn ilo_Latn ilo_Latn